Þingræður haldnar á Alþingi Íslendinga



Herra forseti. Ég óskaði eftir að fá upplýst frá hæstv. ráðh.: 1. Hvað innheimtist samtals í krónum miðað við nýjan álagningargrunn, fyrst miðað við 13%, þ.e.a.s. óbreytta álagningu í prósentum eins og hún er og hækkandi grunn, og í öðru lagi miðað við 19% á þann nýja álagningargrunn? 2. Hvað fer mikið til niðurgreiðslu á rafmagnsverði til viðskiptavina RARIK samkv. till. hæstv. iðnrh.? 3. Hvað fer há upphæð af væntanlegu verðjöfnunargjaldi til greiðslu vanskilaskulda eða greiðslu á skuldahala Rafmagnsveitna ríkisins eins og hann er núna? Ég gerði líka fsp. um það, hvernig þessi hækkunarprósenta, 6%, væri fundin út, á hverju hún byggðist, en fékk ekkert svar. Þar af leiðandi tel ég mig ekki hafa nægjanlegar upplýsingar til þess að taka þátt í afgreiðslu á þessari till. hæstv. ráðh., og ég harma það að hafa ekki fengið svör við spurningum mínum. Ég veit að hv. þm þurfa á þeim að halda til þess að geta gert upp hug sinn. Því sit ég hjá við þessa afgreiðslu.



Herra forseti. Ég hafði í iðnn. Nd. gert fyrirvara um atkv. mitt um verðjöfnunargjald af raforku. Þessi fyrirvari byggðist á því, að ég óttaðist að á lánsfjáráætlun næsta árs yrði framlag til Bessastaðaárvirkjunar að fjárhæð 800–900 millj. kr. og að þetta framlag mundi auka byrðar á rafmagnsnotendur, þótt ekki kæmu þær fram þegar í stað. Ég hef ástæðu til að ætla, að í þeim miklu efnahagserfiðleikum, sem þjóðin á nú í, verði fjármunum ekki varið á næstunni í jafndýra og kannske vafasama framkvæmd og Bessastaðaárvirkjun og framlögum frestað í a.m.k. eitt ár. Þá liggur fyrir að taxtar RARIK verða endurskoðaðir á næstunni. Þá liggur einnig fyrir, að verði brtt. hæstv. iðnrh. ekki samþ. nú, mun verðjöfnunargjaldið með öllu falla niður um næstu áramót. Slíkt mundi hafa í för með sér gífurlega rekstrarörðugleika fyrir RARIK og ófyrirsjáanlegar afleiðingar. Af þessum ástæðum greiði ég till. atkv. og segi já.



Herra forseti. Það er í hæsta máta óeðlilegt að vera að viðhalda hér ágreiningsefni milli dreifbýlis og þéttbýlis, eins og að þessu er staðið. Hér var í lófa lagið að leysa þetta mál í gær á þann eina hátt sem Alþingi er sæmandi. Það er, að á fjárl. og úr sameiginlegum sjóði landsmanna sé þessum byrðum jafnað og við borgum öll eitt og sama raforkuverð. Greiði ég ekki atkv. með tilvísun til þessa.



Herra forseti. Í umr. um þetta mál, sem er ákaflega viðkvæmt deilumál hér í þingi og munaði við atkvgr. einu atkv., voru bornar fram uppástungur um málamiðlun sem hefðu átt að geta leitt til samkomulags í þessu mikilvæga máli, sem sagt á þá lund að taka um 500 millj. inn í fjárlög, sem samsvarar þeirri hækkun verðjöfnunargjalds sem 6% viðaukinn mundi gefa á næsta ári, og var boðið á móti af hálfu stjórnarandstöðunnar að ganga í að lækka útgjöld á móti. Ég harma að þessu tilboði var að engu sinnt og hæstv. ríkisstj. með iðnrh. í fararbroddi hirti ekki einu sinni um að ansa þessu tilboði. Þetta tel ég mjög miður farið. Varðandi þá till., sem hér liggur fyrir frá hæstv. iðnrh., vil ég aðeins undirstrika það sem ég sagði í umr. hér í nótt, að það er ógerningur að skilja hvað felst í till. eða til hvers hún leiðir, og þrátt fyrir fsp. til hæstv. iðnrh. er ekki hægt að fá viðunandi svör við því. Það er með öllu óljóst, hvort fjárhæðin, sem 6% hækkunin gefur, á að ganga beinlínis til þess að lækka gjaldskrá Rafmagnsveitna ríkisins nú eða á næstunni eða hvort þetta fé á að ganga til þess að greiða rekstrarhalla og fjárhagserfiðleika RARIK. Við þessu hafa ekki fengist svör. Ég vil aðeins að lokum bæta því við, að ef svo fer, sem allar líkur eru til, að þetta frv. verði ekki að lögum fyrir áramót, því að það væri fráleit málsmeðferð ef hæstv. ríkisstj. ætlaði nú á örstuttri stund, þegar búið er að boða þingfrestun kl. 5 að reyna að knýja þetta frv. í gegnum þrjár umr. í Ed., þá tel ég ekki óeðlilegt að hæstv. ríkisstj. gefi fyrir áramót út brbl. um framlengingu á 13% verðjöfnunargjaldinu. Ég geri ekki ráð fyrir að stjórnarandstaðan muni að því finna. Um þá till., sem hér liggur fyrir, greiði ég ekki atkv.



Þar sem þetta er síðasti fundurinn fyrir jólaleyfi vil ég leyfa mér að nota þetta tilefni til þess að þakka hv. þd. og þdm. gott samstarf við mig í starfi mínu sem forseti. Einnig flyt ég skrifstofustjóra Alþingis og öllu starfsfólki þingsins bestu þakkir fyrir vel unnin störf í þágu þessarar deildar, og sérstakar þakkir vil ég flytja varaforsetum og skrifurum fyrir mjög mikilvæga aðstoð við mig. Ég flyt öllum, sem hér hafa verið nefndir, mínar bestu óskir um gleðileg jól og farsælt nýár.



Herra forseti. Fyrir hönd okkar þm. í þessari hv. d. vil ég þakka hæstv. forseta góðar óskir og hlýleg orð í okkar garð. Ég vil taka undir þakklæti hæstv. forseta til starfsliðs þingsins. Fyrir hönd okkar þm. vil ég enn fremur þakka hæstv. forseta réttláta og góða fundarstjórn, gott samstarf og gott tillit sem hann hefur tekið til óska okkar þm. Ég færi hæstv. forseta og fjölskyldu hans óskir okkar allra um gleðileg jól og farsælt ár og bið hv. dm. að taka undir þessar óskir með því að rísa úr sætum. - Deildarmenn risu úr sætum.



Ég þakka hv. 4. þm. Vestf. hlýjar óskir og góð orð í minn garð og þakka dm. fyrir að taka undir árnaðaróskirnar. Ég endurtek þakkir mínar og árnaðaróskir til hv. þdm. - Til næsta fundar verður boðað með dagskrá. Fundinum er slitið.